**Juhatuse 12. novembri 2019 koosoleku PROTOKOLL**

Kell 14 -17 Tehnopoli nõupidamiste ruumis Jupiter

**Koosolekut juhatas:**Kristo Reinhold

**Protokollis**: Märt Viileberg

**Osavõtjad:** Juhatuse liikmed Kristo Reinhold, Jevgeni Lištšina, Krister Peetmaa, Mart Aguraiuja, Argo Stallmeister ja Märt Viileberg

Kutsutud: Arles Taal

Puudusid: Janek Sulev

**Koosoleku päevakord:**

1. Päevakorra kinnitamine
2. Eelmise juhatuse koosoleku protokolli kinnitamine
3. EETELi strateegia täpsustamine
4. EETELi 2019.a. eelarve täitmise prognoosi aasta lõpuni ja 2020.a. eelarve kava kinnitamine
5. EETELi TOP 2019 tulemuste kinnitamine ja autasustamine
6. EETELI sügispäeva korraldamine
7. Taltechi pöördumine
8. Eesti Elektritööstuse Liidu ettepanek koostöö tõhustamiseks
9. EETELi koostööpartneritele tänulõuna korraldamine
10. EETELi Jõulu Bowlingu korraldamine
11. Liikmeskonna teema
12. Arvutipargi uuendamine

**Koosoleku käik:**

* + - 1. **Koosoleku päevakorra kinnitamine**

Päevakord kinnitati.

**2. Eelmise juhatuse koosoleku protokolli kinnitamine**

Protokoll kinnitati.

**3. EETELi strateegia täpsustamine**

* Tegevjuht teatas, et Leedu partnerilt NETA on tulnud ETIM Baltic asutamislepingu mustand, mida on soovitanud täiendada ETIM Internationalist tulnud kommentaar. Läti partnerilt LEVA ei ole veel tulnud kommentaare, sest oodatakse juristi arvamust. Lepingu mustand on saadetud arutamiseks töögrupile koosseisus Kristo Reinhold, Heiki Liiser, Peeter Matt ja Märt Viileberg. Töögrupp koguneb aruteluks enne novembri lõppu ja avaldab arvamust järgmisel juhatuse koosolekul. Kui ETIM Baltic on asutatud, siis liitub see kollektiivse liikmena ETIM Internationaliga.
* Tegevjuht teatas, et 28. oktoobril toimunud EETELi hulgimüüjate toimkonna koosolekul otsustati jätta ETIM Balticu asutamise ja ETIM Internationaliga liitumise kulud toimkonna juures moodustatud ETM 12-liikmelise grupi kanda. Toimkonna koosolekul arutati ka Euroopa elektrikaupade hulgimüüjate liiduga (EUEW) liitumist ja otsustati selle tegevusega tutvumiseks lähetada hulgimüüjate toimkonna kulul esindaja mais 2020 Barcelonas toimuvale EUEW aastakoosolekule.
* Juhatuse liige Mart Aguraiuja tutvustas koostöö võimalusi elektripaigaldiste ohutuse ning elektriseadmete ja - materjalide kvaliteedi alase koostöö arendamise võimalusi TTJA  ja Eesti Kindlustusseltsid Liiduga. Jaanuaris toimub kindlustajate esimene elektriohutuse alane koolitus.
* Tegevjuht tutvustas arendusnõuniku leidmise ja palkamise alast tegevust. Sõlmimisel on arendusnõuniku kulude katmise partnerlusleping Eesti Teadusagentuuriga EETELi arendusnõuniku kulude katmiseks aastatel 2020-2022 summas kuni 100 000 eurot, millega kaasneb lisaks EETELi oma finantseerimise kohustus vähemalt 15%. EETEL on korraldanud arendusnõuniku leidmiseks CV Online kaudu avaliku konkursi, millele laekus 5 avaldust. Neljal kandidaadil esines puudusi Teadusagentuuri poolt seatud nõudmiste täitmisel. Sobivaks kandidaadiks osutus Arles Taal, kes kvalifitseerus kõigi nõuete kohaselt. Kohale kutsutud Arles Taal tutvustas oma nägemust arendus tegevuse eesmärkidest ja kuidas alustada tööd arendusnõunikuna.

**Otsustati:**

* EETELi strateegia täpsustused heaks kiita ja esitada EETELi üldkoosolekule kinnitamiseks.
* Sõlmida partnerlusleping Eesti Teadusagentuuriga EETELi arendusnõuniku kulude katmiseks aastatel 2020-2022 nende esitatud tingimustel.
* Tunnistada EETELi arendusnõuniku konkurss õnnestunuks ja sõlmida Arles Taaliga arendusnõuniku töövõtuleping alates 1.detsembrist 2019.

**4. EETELi 2019.a. eelarve täitmise prognoosi aasta lõpuni ja 2020.a. eelarve kava kinnitamine**

**Võeti teadmiseks**, et 2019.aasta eelarve täitmise tulemus ületab oluliselt seatud eesmärki. Kokkuhoiu arvel kujuneb teadaolevate tulude ja kulude vahena tulemiks ca 13,5 tuhat eurot.

Arutati 2020, aasta eelarve kava seoses lisanduvate kulude katmise vajadusega:

* ETIM Baltic moodustamine, mida finantseerib hulgimüüjate ETIM grupp
* Arendusnõuniku kulude hüvitus ja kulu omafinantseering 15% EETELi kogunenud reservist
* EETELI 25.juubeli tähistamise osaline finantseerimine EETELi kogunenud reservist

**Otsustati** heaks kiita EETELi eelarve kava 2020.aastaks tulemiga kuni miinus 20 tuhat eurot, mis kaetakse EETELi kogunenud reservist ja esitada eelarve kava üldkoosolekule kinnitamiseks.

**5. EETELi TOP 2019 tulemuste kinnitamine ja autasustamine**

**Vaadati üle ja kinnitati** raamatupidamise poolt EETELi liikmete 2018.aasta majandustegevuse andmete põhjal koostatud TOP 2019 tabel. Otsustati EETELi sügispäeval autasustada võitjaid:

* I koht Eleväli AS
* II koht Glamox HE AS
* III koht Firstel Group OÜ

**6. EETELI sügispäeva korraldamine**

Tegevjuht informeeris EETELi sügispäeva, sh konverentsi ja üldkoosoleku  korraldamisest 21.novenbril Järvamaa Kutsehariduskeskuses Säreveres, mis toimub plaani kohaselt.

**Info võeti teadmiseks.**

**7. Taltechi pöördumine**

Tegevjuht tutvustasTaltech Inseneriteaduskonna teadusala prodekaan professor Argo Rosina pöördumist EETELi juhatuse poole seoses vajadusega erialaliidult saada toetust teadusrahastuse proportsioonide muutmisel. Teaduskonna juhtkond loodab, et olulised ettevõtluspartnerid mõistavad selle küsimuse olulisust ja võimalust mööda toetavad ning aitavad suunata poliitikakujundajate otsuseid nõnda, et akadeemilise teaduse rahastamine saaks paremasse kooskõlla Eesti sotsiaalmajanduslike vajadustega.

**Otsustati** leida võimalus Taltechi ettepaneku toetamiseks.

**8. Eesti Elektritööstuse Liidu ettepanek koostöö tõhustamiseks**

Tegevjuht informeeris 8.novembril Eesti Elektritööstuse Liidus toimunud juhatuse avatud koosolekust, millest olid osalema kutsutud mitmete erialaliitude esindajad. ETL juhatuse esimees Hando Sutter kutsus teisi liite tihedamale koostööle ja selleks võimalusel ka liituma ETLga, et liitude ühisel häälel anda poliitikutele ja üldsusele teada tehnikavaldkonna ettevõtjate ja teadlaste vajadustest ning ettepanekutest. Alustuseks arutati vajadust juhtida jõuliselt otsustajate tähelepanu, et akadeemilise teaduse rahastamine saaks paremasse kooskõlla Eesti sotsiaalmajanduslike vajadustega. Arutelu käigus peeti vajalikuks koostada **ühispöördumine valdkondlike uurimistoetuste rahastuse jaotamise muutmiseks** peaministri, Haridus- ja Teadusministeeriumi teaduspoliitika komisjoni, Eesti Teadusagentuuri, Majandus- ja Kommunikatsiooniministeeriumi, Riigikogu kultuurikomisjoni, ja Riigikogu majanduskomisjoni poole. Pärast ühispöördumise teksti kooskõlastamist liitusid sellega Eesti Ehitusmaterjalide Tootjate Liit, Eesti Elektritööde Ettevõtjate Liit, Eesti Elektroonikatööstuse Liit, Eesti Keemiatööstuse Liit, Eesti Masinatööstuse Liit, Eest Metsa- ja Puidutööstuse Liit, Eesti Mäetööstuse Ettevõtete Liit, Eesti Plastitööstuse Liit, Eesti Rõiva- ja Tekstiililiit, Eesti Toiduainetööstuse Liit, Eesti Trüki- ja Pakenditööstuse Liit ja Eesti Turbaliit. Pöördumine saadeti adressaatidele 19.novembril 2019.

**Otsustati** võtta info teadmiseks ja tihendada koostööd Eesti Elektritööstuse Liiduga.

**9. EETELi koostööpartneritele tänulõuna korraldamine**

**Otsustati** korraldada ühine tänulõuna 10.detsembril juhatusele ja koostööpartneritele: Majandus- ja kommunikatsiooniministeerium, Tarbijakaitse ja tehnilise järelevalveamet, Päästeamet, Maksu- ja tolliamet, Eesti Elektroenergeetika Selts, Eesti Inseneride Liit, Kutsekoda, Eesti Elektritööstuse Liit, Haridus- ja teadusministeerium ning Maanteeamet.

**10. EETELi Jõulubowlingu korraldamine**

**Otsustat**i korraldada EETELi Jõulubowlingu võistlus 13.detsembril Mustamäe Elamuste Keskuses, kus on selleks broneeritud kõik 16 rada.

**11. Liikmeskonna teema**

Tegevjuht teatas, et ESB Service Group OÜ saatnud avalduse EETELi liikmeks astumiseks. Toetajad olid kohal viibinud juhatuse liikmete esindatud ITK Inseneribüroo OÜ ja E-Service AS.

**Otsustati** võtta ESB Service Group OÜ EETELi 110. liikmeks.

**12. Arvutipargi uuendamine**

Tegevjuht informeeris, et EETELi töötajate arvutid on vananenud, ega kindlusta enam tõrgeteta tööd. Ta tegi ettepaneku arvutipargi uuendamiseks.

**Otsustat**i pidada arvutipargi uuendamist vajalikuks selgitades välja vajadused ja sobivad võimalused.

Järgmine juhatuse koosolek toimub **10. detsembril 2019 kell 14-15 pärast lõunasööki.**

Koosoleku juhataja Kristo Reinhold

Protokollija Märt Viileberg